Selfkennis is groter as alle wetenskap. Om jouself te ken soos jy werklik is, is die sleutel na feitlik elke sukses. Die meeste huwelike misluk nie omdat eggenotes met mekaar ontevrede is nie maar omdat hulle hulself nie ken nie. Om te weet presies wat jou sterkpunte en jou tekortkominge is, is om te weet wat jou lewensdoel is, en dít is die grootste skat wat 'n mens in hierdie wêreld kan verwerf. Dán alleen kan jy seker wees dat jy Godvrugtige besluite dwarsdeur jou lewe sal neem.
Danie Theron was 'n man wat in sy militêre loopbaan van net omtrent een jaar onsterflike roem verwerf het. J H Breytenbach skryf dat Danie Theron alles wat hy aangepak het, "deurgedruk het met 'n taaie volhardingsvermoë en 'n dryfkrag wat vir niks gestuit het nie, wat ook al die gevolge vir homself mog wees".
Net voor die Tweede Vryheidoorlog besoek Danie die redakteur van The Star in Johannesburg en eis 'n verskoning van hom oor 'n eensydige artikel in sy koerant. Op die redakteur se weiering, slaan hy hom blou-oog en word 'n boete van £20 opgelê. Die hoë boete is onmiddellik deur Afrikaners betaal. Hierna het Danie volkgenote gewerf vir die stryd teen die Britte wat onvermydelik geraak het. Hy het gewild geword en vaderlandliewende burgers het na hom as 'n leier opgesien. Met sy meesterlike beplanning en dade het hy gou vrees by die Britte ingeboesem.
Sedert Februarie 1900 bevind Danie Theron hom, met sy verkennerskorps, by genl De Wet waarna hy spoedig tot kommandant bevorder is. Genl De Wet was in 'n groot mate van Danie se vermoë afhanklik om te weet waar die Britse magte hulle bevind het. Genl De Wet het gesê: "Danie Theron het aan die hoogste eise van 'n krygsman beantwoord". Sy heldedade in so 'n kort tydperk tot met sy dood in September 1900 was soveel dat J H Breytenbach 'n biografie oor sy suksesse kon skryf.
Nog 'n uitstekende rapportryer was Jopie Fourie. Ongelukkig is hy in Oktober 1901 deur 'n Tommie in sy bobeen getref en moes hy deur die vyand se dokters behandel word om sy lewe te red. Hy was daarna mank vir die res van sy lewe en tot na die oorlog 'n gevangene.
Genl Smuts het enige betrokkenheid vermy, ontwyk. Tot vandag toe word dit as 'n ongeregverdige vergryping beskou. Handtekeninge en 'n afvaardiging uit hoë kringe het hy 'n dag lank laat wag sodat dit te laat geword het om Jopie te red.